Document ID: 32014D0237

IZVEDBENI SKLEP KOMISIJE
z dne 24. aprila 2014
o ukrepih za preprečevanje vnosa škodljivih organizmov v Unijo in njihovega širjenja v Uniji, kar zadeva nekatero sadje in zelenjavo s poreklom iz Indije
(notificirano pod dokumentarno številko C(2014) 2601)
(2014/237/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1), in zlasti tretjega stavka člena 16(3) Direktive,
ob upoštevanju naslednjega:
(1)
Zdravstveni pregledi pošiljk nekaterih rastlin in rastlinskih proizvodov s poreklom iz Indije, ki so jih izvedle države članice, so povzročili številna zadržanja zaradi prisotnosti škodljivih organizmov, zlasti Tephritidae (neevropske vrste), Thrips palmi Karny ali Bemisia tabaci Genn. Število pošiljk iz Indije, zadržanih v Uniji zaradi škodljivih organizmov, se povečuje od leta 2010. Večinoma so zadržane rastline, razen semena in korenin, iz vrst Colocasia Schott, in rastline, razen semena, iz vrst Mangifera L., Momordica L., Solanum melongena L. in Trichosanthes L. (v nadaljnjem besedilu: določeno blago).
(2)
Revizije, ki jih je Komisija opravila v Indiji, zlasti leta 2010 in leta 2013, so razkrile pomanjkljivosti pri sistemu izdajanja fitosanitarnih izvoznih spričeval. Kljub zagotovilom in ukrepom, ki jih je sprejela Indija, se je število zadržanj v letu 2013 dodatno povečalo.
(3)
Na podlagi rezultatov navedenih revizij in števila zadržanj je bilo sklenjeno, da trenutni indijski fitosanitarni nadzorni ukrepi ne zadoščajo za zagotovitev, da pošiljke niso napadene s škodljivimi organizmi, ali za odpravo tveganja vnosa škodljivih organizmov v Unijo prek uvoza določenega blaga.
(4)
Sprejeti bi bilo treba ukrepe za odpravo tveganja, ki ga predstavlja uvoz določenega blaga s poreklom iz Indije v Unijo. Zato bi bilo treba prepovedati vnos določenega blaga s poreklom iz Indije v Unijo.
(5)
Ukrepi bi morali biti veljavni do 31. decembra 2015, da se odpravi trenutno tveganje zaradi vnosa, hkrati pa Indiji omogoči, da posodobi svoj sistem izdajanja spričeval.
(6)
Ukrepi iz tega sklepa so v skladu z mnenjem Stalnega odbora za zdravstveno varstvo rastlin -
SPREJELA NASLEDNJI SKLEP:
Člen 1
Rastline, razen semena in korenin, iz vrst Colocasia Schott, in rastline, razen semena, iz vrst Mangifera L., Momordica L., Solanum melongena L. in Trichosanthes L., s poreklom iz Indije, je prepovedano vnašati na ozemlje Unije.
Člen 2
Ta sklep preneha veljati 31. decembra 2015.
Člen 3
Ta sklep je naslovljen na države članice.
V Bruslju, 24. aprila 2014

Labels: 3
20
18
6